**Učenici obilježili Dan grada Koprivnice**

Učenici naše škole svom su gradu Koprivnici čestitali 657. rođendan pjesmama i plesom. U subotu povodom obilježavanja Dana grada na glavnom gradskom trgu građanima se svojim nastupima predstavio pjevački zbor višeg uzrasta, ritmička grupa „Alfa“, učenice solistice te pjevačka skupina „Lims“.

Pjevački zbor naših učenica pod vodstvom nastavnika Mihaela Kivača nastupio je izvedbom triju pjesama „Iz jednog pogleda“, „Adiemus „ i „Naranča“. Veselim plesnim koracima razveselile su nas učenice ritmičke grupe 3.-ih razreda koje su pod vodstvom voditeljice Jasne Tkalčec otplesale dvije pjesme. Plesni centar „Ritam“ spojio je našu učenicu Moniku Petrinec i učenika iz OŠ Antun Nemčić Gordana Grgića u talentirani plesni par koji se predstavio s nekoliko različitih vrsta plesova. Na kulturno-umjetničkom programu nastupile su i učenice solistice Martina Radić pjesmom „Some like you“ (Adele), Lucija Đaković pjesmom „Rolling the deep“ (Adele), Doriana Leona Jurenec pjesmom „Wrecking Ball“ (Miley Cyrus), a Magdalena Arko pjevala je pjesmu „Valerie“ (Amy Winehouse). Učenice 7.b razreda Lucija Đaković, Sara Kuserbanj, Maria Gracia Lukšić i Ivana Markešić udružile su glasove u grupi „Lims“ te otpjevale pjesmu „I`m blond“ (Brigite Mendley).

Naša školska Učenička zadruga Đurđica izložila je radove naših učenika na sajmu upriličenom uz Dane grada. Na prodajnoj izložbi mogli su se kupiti različiti predmeti koje su izrađivali naši učenici pod vodstvom voditeljice zadruge Vesne Hižman-Perušić, nastavnika likovne kulture Darka Markića i nastavnice tehničke kulture Tijane Martić. Prodajni štand naše zadruge Đurđica nudio je biljne čajeve, mirisne vrećice lavande koje su učenici marljivo pakirali, glinene i keramičke posudice ukrašene salvetama u raznim bojama i motivima jeseni i cvijeća, razne ukrase, bedževe, stalke, podmetače, slike i druge proizvode stvaralačke kreativnosti naših učenika.

Povodom obilježavanja Dana grada Koprivnice učenice novinarske grupe istraživale su povijest našega grada te svoja istraživanja izložile plakatom na temu „Naš grad Koprivnica“.

Irena Zebec i Ana Želimorski, 8. a

Novinarska grupa